Крстарица Абукума је током 1941. године била заставни брод 1. флотиле разарача и налазила се у склопу Нагумове ударне групе, која је извела напад на Перл Харбор. Јануара 1942. године, заједно са носачима авиона 1. ваздушне флоте, Абукума покрива десант код Рабаула на Новој Британији. Након тога је део групе која наноси удар на базу Дарвин. Током марта 1942. године, ескортује Нагумове носаче авиона приликом препада на савезнике у Индијском океану. У време операције „МИ“ – напада на Мидвеј, она је у сатаву групе која је напала Алеутска острва. За време битке код Командорских острва, 26. марта 1943. године, крстарица улази у артиљеријску борбу са америчком крстарицом Солт Лејк Сити, и лакше је оштећена. Након ремонта, Абукума учествује у евакуацију гарнизона са Алеутанских острва у периоду јул-август 1943. године. Затим је пребачена на Филипине, где у октобру 1944. године узима учешће у бици у заливу Лејте. Током битке је тешко оштећена од америчких торпедних чамаца у близини острва Панаон у пролазу Суригао, 25. октобра 1944. године. Следећег дана је потопљена у близини острва Негрос, од америчких авиона са носача авиона.